Kaikki edesmenneet eivät ole tehneet testamenttia, vaan ovat sinisilmäisesti uskoneet, että perikunta sopii kaiken hyvässä hengessä ja demokraattisesti. Osa perikunnan osakkaista ei suostu talon myymiseen, mutta ei halua myöskään ostaa muiden osuuksia. Taloon liittyy paljon muistoja, joiden vuoksi talo annetaan mädäntyä hiljalleen. Kukaan ei ehdota mitään eikä kukaan huolla taloa. Vaalitaan vainajan muistoa. Kiinteistöt rapistuvat, kun kukaan ei yhteisomistuksessa tee ylläpitotöitä eikä halua käyttää omaa rahaa korjauskuluihin ilman tietoa tulevasta. Viimein räystäät tippuvat lumien voimasta ja vesi pääsee sisälle. Piippu romahtaa ja saunan lattian läpi sujahtaa jalka, mutta riitely jatkuu niin kauan kuin perikunnalla on jotain jaettavaa.